**INFORMATĪVAIS ZIŅOJUMS**

**par 2016. gada 27.-28. janvāra neformālajā Eiropas Savienības Konkurētspējas ministru sanāksmē izskatāmajiem jautājumiem**

**1. Neformālās Konkurētspējas ministru sanāksmes darba kārtības jautājumi**

Nīderlandes prezidentūra (turpmāk – Prezidentūra) 2016. gada  
27.-28.janvārī Amsterdamā, Nīderlandē organizē neformālo Eiropas Savienības (turpmāk – ES) Konkurētspējas ministru sanāksmi (turpmāk – sanāksme), kuras galvenais vadmotīvs ir "Konkurētspējīgs un inovatīvs vienotais tirgus digitālajiem pakalpojumiem".

Sanāksmes pirmajā dienā Prezidentūra organizē ministru diskusiju kopā ar uzņēmējiem par Eiropas Savienības (turpmāk–ES) biznesa digitalizācijas iespējām *(Connecting opportunities &Digitising EU business)* vakariņu formātā*.* Prezidentūras mērķis ir radīt neformālu atmosfēru un veicināt aktīvas, neformāla rakstura diskusijas starp ministriem un uzņēmējiem. Plānots arī, ka pirmajā dienā ar runu uzstāsies komisārs G.Etingers.

Sanāksmes otrajā dienā plānotas divas paralēlās darba sesijas, kuru laikā dalībvalstu delegāciju vadītāji apmainīsies viedokļiem par šādām diskusiju tēmām:

1. *Kā izbeigt patērētāju nepamatotu ģeogrāfisko bloķēšanu?*
2. *Laiks rīcībai: kā pilnībā izmantot vienotā pakalpojumu tirgus potenciālu?*

Paralēlās darba sesijas noslēgsies ar kopsavilkuma sesiju, kuru vadīs TRIO valstu– Maltas, Slovākijas un Nīderlandes ministri, piedalīsies arī Eiropas Komisijas (turpmāk-EK)viceprezidents A.Ansips un komisāre E.Bienkovska.

Vienlaikus sanāksmes ietvaros tiek organizētas darba pusdienas, kurās plānotas diskusijas par sadarbības ekonomiku un tajās piedalīsies arī EK viceprezidents J.Katainens. Diskusijas vadīs moderators, kurš iepazīstinās ar sadarbības ekonomikas labajiem piemēriem un sniegs informāciju par abu paralēlo darba sesiju rezultātiem, kā arī dalībvalstu pārstāvjiem būs iespēja sniegt savu redzējumu par iespējām uzlabot ES Konkurētspējas padomes darba metodes.

**2. ES uzņēmējdarbības digitalizācijas iespējas**

Šobrīd ES ir sākusies ceturtā industriālā revolūcijā jeb tā dēvētā “digitāli vienotā sabiedrība” (*“the digitally-networked society”*). Digitalizācijas piedāvātās iespējas ir milzīgas un tās būtiski ietekmē gan biznesa, gan valsts, gan arī visas Eiropas attīstību. Kvantu tehnoloģijas nozares nemitīgais progress veicina digitalizācijas izaugsmi. Ņemot vērā to, ka ES ir aptuveni 506 miljonu iedzīvotāji, kas sastāda tikai 7,1% no visas pasaules iedzīvotāju skaita, bet šobrīd ES vidējais iekšzemes kopprodukts (turpmāk- IKP) salīdzinoši ir viens no augstākajiem pasaulē, ES uzņēmējdarbības attīstība un tajā ieviestās izmaiņas būtiski ietekmē visas pasaules uzņēmumus. Ja tiktu vairāk izmantotas digitalizācijas piedāvātās iespējas un attiecīgi veidoti jauni uzņēmējdarbības modeļi, tad līdz 2025.gadam IKP pieaugtu par 1.25 triljoniem eiro tikai rūpniecībā vien.[[1]](#footnote-1)

Tomēr arī savstarpējā konkurence ar tādām lielvalstīm kā Amerikas Savienotās Valstis un Ķīna turpina pieaugt, tādēļ Eiropai nepieciešams rast viedu risinājumu. Uzņēmumiem nepieciešama ciešāka sadarbība ar zinātnes un mācību institūtiem, valdību un citām ieinteresētajām pusēm, lai saglabātu konkurētspēju, izaugsmi un iespēju veidot jaunus tirgus. Vieda uzņēmumu un nozares vadīšana ir noteicoša pārejai uz digitalizāciju.

Pirmās sanāksmes dienas vakariņu ietvarā ministriem kopā ar dalībvalstu vadošajiem uzņēmumiem digitālajā nozarē tiek plānotas neformāla viedokļu apmaiņa par sekojošām diskusiju tēmām:

1. *Kāda ir politikas veidotāju loma vienotu standartu izveidē šajā uzņēmējdarbības nozarē? Kuriem standartiem būtu jābūt prioritāriem?*
2. *Kāda iniciatīva būtu jāuzņemas, lai uzlabotu digitālās prasmes un kā šīs prasmes varētu palīdzēt?*
3. *Kā nodrošināt, ka likumdošana ir ilgtspējīga un inovācijām piemērojama? Kurām no jomām jābūt prioritārām, pielāgojot likumdošanu?*

**Latvijas nostāja:**

Standarti

Latvija uzskata, ka nozares standarti ir svarīgs kritēriju kopums ikvienas nozares funkcionēšanai un produktu (preces un pakalpojumi) sekmīgai attīstīšanai un piedāvāšanai tirgū. Standarti ir nozīmīgs priekšnosacījums arī digitālo un viedo tehnoloģiju attīstīšanai, to sadarbspējai, kā arī augstas kvalitātes, drošu un uzticamu pakalpojumu sniegšanai. Kā jau tika identificēts 2015.gada 29.maija ES Konkurētspējas padomes secinājumos, ir vairākas strauji augošas (*emerging*) tehnoloģijas, piemēram, lietu internets (*internet of things*), lielie dati *(big data)* un mākoņskaitļošana (*cloud computing*), kur atbilstošu standartu piemērošana var sniegt ieguldījumu sekmīgākai rūpniecības digitālajai transformācijai*.*

Standartu izstrādē svarīgi cieši sadarboties gan politikas veidotājiem, gan nozarēm un uzņēmumiem, gan pētniecības sektoram. Atbalstām šobrīd aktīvo EK darbu pie standartu izstrādes dažādos sektoros, piemēram, e-veselība, elektroniskās identifikācijas kartes, kiberdoršība un citi. Augsti novērtējam darbu, kas tiek veikts EK informāciju un komunikāciju tehnoloģiju (turpmāk- IKT) standartizācijas iesaistīto pušu (*multi stakeholder*) platformas darba grupā.

Vienlaikus Latvija ar interesi gaida EK paredzētā Prioritāro IKT standartu plāna publicēšanu, atbilstoši Digitālā vienotā tirgus stratēģijā noteiktajam.

Prasmes

Latvija piekrīt, ka IKT un digitālo prasmju attīstīšana ir nozīmīga kā ES kopumā tā arī Latvijā.

Vērtējot no nacionālās perspektīvas, ir redzams, ka Latvijas sabiedrībai ir laba e-pratība, iedzīvotāji daudz lieto datorus un viedtālruņus, un tam ir pamats, jo Latvijā ir viens no pasaules ātrākajiem internetiem, tostarp Latvijā strauji attīstās bezmakas Wi-Fi tīkls. Tajā pašā laikā ir redzams, ka pastāv problēma ar pastāvīgi augošu pieprasījumu pēc IKT speciālistiem un profesionāļiem – dažādu nozaru uzņēmumiem aizvien grūtāk ir atrast darbiniekus ar specifiskām IKT prasmēm. Šo speciālistu iztrūkums pieaug ievērojami. Saskaņā ar aplēsēm, pieprasījums pēc IKT speciālistiem Latvijā 2020.gadā pārsniegs piedāvājumu par 21% (Ekonomikas ministrijas prognozes liecina, ka 2020. gadā Latvijā pietrūks līdz pat 20 000 dabaszinātņu, IKT un inženierzinātņu speciālistu), EK prognozē, ka 2020.gadā visā ES būs 1 miljons IKT brīvo vakanču). Tādēļ būtiski ir arī veicināt skolēnu interesi par matemātikas, datorikas, fizikas un citu eksakto priekšmetu apgūšanu, kas nākotnē jauniešiem nodrošinās radošu, interesantu un labi atalgotu darbu.

Latvija ir jau ilgstoši strādājusi pie virknes aktivitāšu, kas nodrošina sekmīgu digitālo prasmju ieviešanu Latvijā. Latvijas rīcība var tikt iedalīta 4 grupās:

(a) izglītība, (b) privātās publiskās partnerības projekti, (c) privāto partneru finansētie un ieviestie projekti, kā arī (d) struktūrfondu projekti.

(a) Informācijas sabiedrības attīstības pamatnostādnēs 2014.-2020.gadam plānota rīcība sabiedrības informēšanā, iedzīvotāju un uzņēmēju e-prasmju attīstībā, publiskās pārvaldes IKT kompetenču paaugstināšanā, IKT praktiķu un profesionāļu sagatavošanā atbilstoši darba tirgus prasībām, kā arī algoritmiskās domāšanas un informācijpratības īpatsvara palielināšanā izglītības programmās.

(b) Var tikt minēti vairāki privātās un publiskās partnerības projekti, kuri tika realizēti, piemēram, “Trešais tēva dēls”, kas ir finansēts no Bill&Melinda Gates fonda, kas nodrošināja digitālo apmācību bibliotēku personālam Latvijā. Kopumā ir iesaistītas 874 bibliotēkas. Rezultātā bibliotēkas integrējās 21.gadsimta digitālajā laikmetā, padarot bibliotēkas par tīklošanās un digitālās sadarbības vietām.

Lai īstenotu Latvijas un Eiropas Savienības plānošanas dokumentos uzstādīto mērķu īstenošanu e-prasmju jomā, Latvijā ik gadus tiek organizēta informatīva kampaņa [“Eiropas E-prasmju nedēļa”.](http://eprasmes.lv/) Tās ietvaros valsts iestādes, asociācijas, nevalstiskās organizācijas un uzņēmēji 2013.gadā parakstīja [“E-prasmju partnerības memorandu”](http://eprasmes.lv/wp-content/uploads/2014/03/Memorands-24.03.2014..pdf).

Vienlaikus, pateicoties aktīvam nevalstisko partneru darbam, arī Latvijā tiek īstenota Eiropas Komisijas iniciētā Lielā koalīcija digitālajām darba vietām (*Grand Coalition for Digital Jobs*). Šim nolūkam nozares pārstāvji, nevalstiskās organizācijas un virkne valsts institūciju, t.sk. Ekonomikas ministrija, 2013.gadā parakstīja sadarbības memorandu par „E-prasmju partnerības” izveidi Latvijā, kurā tika noteikti prioritārie rīcības virzieni digitālo prasmju attīstīšanai. Parakstot memorandu, valdība un visas iesaistītās puses vienojās par sadarbību četros galvenajos virzienos: 1) Darba tirgus vajadzībām atbilstoša IKT izglītība, 2) Jauniešu iesaistīšana IKT, 3) Mūsdienīgs un interaktīvs mācību process un saturs, kā arī 4) E-iekļautība un sabiedrības digitālo prasmju attīstīšana. Pozitīvi vērtējam Eiropas Komisijas nodomu šo iniciatīvu īstenot arī turpmāk.

Latvijas prezidentūras ietvaros 2015.gadā Rīgā notikušajā konferencē “eSkills for Jobs 2015” 72 starptautiska, reģionāla un nacionāla līmeņa organizācijas un uzņēmumi parakstīja [Rīgas e-prasmju deklarāciju](https://eu2015.lv/images/notikumi/The-Riga-Declaration-on-e-Skills-13-March-2015.pdf), kas ietver desmit nozīmīgus e-prasmju attīstības principus, tostarp e-prasmju nozīmi ekonomiskās izaugsmes sekmēšanā un jaunu darbvietu izveidē.

(c) Privātās kompānijas investē, lai sekmētu digitālo prasmju lietošanu, tai skaitā mūžizglītībā. Latvijā tika īstenots projekts “Connect Latvia”, kura ietvaros tika apmācīti seniori datorprasmēs.

(d) Papildus jāmin arī Struktūrfondu projekti, kuru ietvaros Latvija ir stiprinājusi darbinieku prasmes digitālos jautājumos. 2007.-2013.gada plānošanas periodā ir apmācīti aptuveni 4460 uzņēmumu darbinieki, tai skaitā digitālo prasmju lietošanā, šādi sekmējot uzņēmumu darbinieku kompetences celšanu un uzņēmumu konkurētspēju.

Latvija atbalsta plānoto padziļināto izpēti ES līmenī par jauniešu digitālo lietotprasmi, digitalizācijas riskiem un ietekmi.

Latvija aicina vairot pozitīvu sabiedrisko domu par eksakto prasmju ilgtspēju un nākotnes perspektīvām jauniešu un darba spējas vecuma darba spēkam.

Latvija pozitīvi vērtē EK plānus nākt klajā ar paredzēto Rūpniecības digitalizācijas rīcības plānu, kuru ir paredzēts publicēts 2016.gada aprīlī. Iepriekš notikušo diskusiju ietvaros EK ir informējusi, ka plānā paredzēts iekļaut arī digitālo prasmju (*skills)* sadaļu. Latvija arī aicina EK nekavēties ar solīto Rūpniecības digitalizācijas rīcības plānu.

Likumdošana

Latvija piekrīt, ka vienkāršs un paredzams tiesiskais regulējums ir viens no priekšnosacījumiem inovācijas un uzņēmējdarbības attīstībai. Izstrādājot jaunu vai pilnveidojot esošo regulējumu, ir jāņem vērā ietekme, ko šāds regulējums var atstāt uz visa veida inovācijas un jaunu tehnoloģiju un pakalpojumu attīstību, vai, piemēram, jaunu biznesa modeļu veidošanās iespējām.

Vienlaikus svarīgi turpināt piemērot konkurētspējas pārbaudes jaunajām ES normatīvo aktu un politikas iniciatīvām, to veicot šo iniciatīvu sākotnējā izstrādes stadijā. Turklāt svarīgi šīs konkurētspējas pārbaudes veikt vienlaikus ar spēkā esošo politiku un normatīvo aktu „derīguma pārbaudēm” (*fitness checks*), lai pārliecinātos par iepriekš pieņemto lēmumu “atbilstības pārbaudēm” šā brīža situācijai un inovācijas attīstības vajadzībām.

Latvija atbalsta Prezidentūras dokumentā paustās idejas un nepieciešamību ik gadu pārskatīt REFIT programmu, lai samazinātu administratīvās barjeras un slogu.

**3. Sanāksmes 1. darba sesija "Kā izbeigt patērētāju nepamatotu ģeogrāfisko bloķēšanu?"**

Digitālā Vienotā tirgus stratēģijā[[2]](#footnote-2), EK paredzējusi nākt klajā ar tiesību aktu priekšlikumiem izbeigt nepamatotu ģeogrāfisko bloķēšanu, tie viesīs mērķtiecīgas izmaiņas E-tirdzniecības regulējumā.

Saskaņā ar Digitālā Vienotā tirgus stratēģijā minēto ģeogrāfisko ierobežojumu iniciatīvu, ES Vienotā tirgus stratēģijā[[3]](#footnote-3) EK plāno īstenot gan regulatīvus, gan praktiskus pasākumus, lai novērstu nepamatotu cenu vai citu tirdzniecības nosacījumu diskrimināciju klientu dzīvesvietas vai valstspiederības dēļ. EK plāno apzināt un aizliegt jebkādus dzīvesvietas diskriminācijas pasākumus, kas nav pamatoti ar objektīviem un pierādāmiem faktiem. Ar Patērētāju aizsardzības sadarbības regulējuma reformu palīdzību, EK plāno uzlabot valsts pārvaldes uzraudzības pasākumus.

No uzņēmumiem, kas mēģinājuši pasūtīt preces tiešsaistē, Latvijā 64% uzņēmumu norādījuši, ka ar to nav bijušas problēmas. Salīdzinoši maz ir ārzemju piegādātāju piegādes atteikumi saņēmēju atrašanās vietas dēļ, tādējādi ierindojot Latviju starp TOP 10 ES dalībvalstīm, kas norādījušas, ka tā nav problēma[[4]](#footnote-4). Vienlaikus, Patērētāju tiesību aizsardzības centrs ir identificējis praksi, ka samaksa par dažādiem produktiem, ko piedāvā Rietumeiropas interneta veikali (piemēram, [www.amazon.de](http://www.amazon.de)), tiek atteikti Latvijā dzīvojošajiem iedzīvotājiem, kuru maksājumu kartes nav izsniegtas attiecīgo valstu bankās, līdz ar to Latvijas iedzīvotājiem liegta pieeja plašākam preču klāstam.

Šobrīd Latvijā esošais normatīvais regulējums – Brīvas pakalpojumu sniegšanas likums (ar ko pārņemta Direktīva 2006/123/EK), cita starpā, paredz tiesības pakalpojumu saņēmējiem saņemt tādu pakalpojumu, kas nav diskriminējošs atkarībā no viņa pilsonības (pavalstniecības) vai dzīvesvietas, izņemot gadījumus, kad šādu nosacījumu piemērošana ir skaidri un nepārprotami formulēta, objektīvi pamatota, taisnīga un atklāta. Turklāt saskaņā ar Patērētāju tiesību aizsardzības likumā noteikto, pārdodot preci vai sniedzot pakalpojumu, ir aizliegta atšķirīga attieksme dzimuma, rases, etniskās piederības vai invaliditātes dēļ. Atšķirīga attieksme pret patērētāju ir pieļaujama, ja tā ir objektīvi pamatota ar tiesisku mērķi, kura sasniegšanai izraudzītie līdzekļi ir samērīgi un pakalpojumu sniedzējam vienlīdzīgas attieksmes nodrošināšanai tiek uzlikts nesamērīgs slogs.

2015.gada nogalē Valsts reģionālās attīstības aģentūra (turpmāk-VRAA) sekmīgi pabeigusi Latvijas eID kartes pieslēgšanu Eiropas elektronisko identitāšu sadarbspējas platformai STORK, tādējādi sperot pirmo soli, kas Latvijas iedzīvotājiem ļaus personas apliecības jeb eID kartes izmantot, lai piekļūtu e-pakalpojumiem visā ES. Šobrīd ir radīta iespēja citu ES valstu iestādēm nodrošināt savu pakalpojumu pieejamību Latvijas eID karšu lietotājiem.

Ministri ir aicināti apmainīties viedokļiem un diskutēt par sekojošiem jautājumiem:

1. *Kā patērētāji, tā biznesa klienti var sastapties ar situāciju, kad tiek diskriminēti pēc to ģeogrāfiskās atrašanās vietas. Kur, jūsuprāt, šī prakse ir nevēlama barjera patērētājiem ES vienotajā tirgū?*
2. *Kādā veidā EK izstrādātais priekšlikums efektīvi likvidēs nevēlamās barjeras?*

**Latvijas nostāja:**

Latvija kopumā atbalsta EK centienus novērst jebkādus pasākumus, kas diskriminē patērētājus un uzņēmējus pēc valsts piederības, tajā pašā laikā paredzot arī pamatotus izņēmuma gadījumus.

Ģeogrāfiskie ierobežojumi var tikt uzskatīti par samērīgiem tikai tiktāl ciktāl tie atspoguļo būtiskas, pierādāmas un objektīvas atšķirības starp dažādu dalībvalstu preču vai pakalpojumu saņēmēju situācijām. Ja uzņēmējs piemēro ģeogrāfiskus ierobežojumus, tad tiem vienmēr ir jābūt attaisnotiem ar objektīviem kritērijiem, piemēram, papildus izmaksām, dalībvalstu tiesību aktu prasību atšķirībām, saimnieciskās darbības iespējām, apjomiem u.tml. Līdz ar to pilnīga ģeogrāfisko ierobežojumu aizliegšana nebūtu uzskatāma par samērīgu pasākumu, it īpaši mazo un vidējo uzņēmumu (turpmāk- MVU) interešu kontekstā.

Latvija uzskata, ka gadījumos, kad maksājuma forma (piemēram, debetkarte) ir starptautiski atzīta un tiek akceptēta tirgotāja valstī, nav pamatota iemesla piemērot ģeogrāfiskos ierobežojumus (t.i. ierobežot šādu maksājumu iespēju), veicot maksājumus elektroniski.

Latvija uzskata, ka iespējamā atbilstošā reakcija politisko iniciatīvu līmenī būtu skaidri noteikt, kad samērīgus ģeogrāfiskos ierobežojumus būtu – un nebūtu – ļauts piemērot un to skaidri izklāstīt ES noteikumos, kā arī noteikt, ka ierobežojumu piemērošanas gadījumos patērētājam jābūt informētam par ierobežojumu iemesliem.

Ir svarīgi apzināties ģeogrāfiskās izcelsmes bloķēšanas iemeslus un tos novērst, nevis apkarot sekas. Šobrīd tirgotāji ES joprojām saskaras ar 28 mini-tirgiem, jo pastāv atšķirīga likumdošana dalībvalstīs. Lai veicinātu pārrobežu biznesa attiecības, ir nepieciešama likumdošanas vienkāršošana un harmonizācija, ieviešot pilnībā savstarpējās atzīšanas principu, kā arī veicinot konsekventu likumdošanas ieviešanu visās ES dalībvalstīs.

**4. Sanāksmes 2. darba sesija *"Laiks rīcībai: kā pilnībā izmantot vienotā pakalpojumu tirgus potenciālu?"***

ES Vienotā tirgus stratēģijā EK plāno sagatavot regulējuma priekšlikumu, lai ieviestu *pakalpojumu* *pasi (services passport)* ar viscaur ES harmonizētu paziņošanas formu un vienotu elektronisko dokumentu krātuvi, lai palielinātu noteiktību un mazinātu šķēršļus pakalpojumu sniedzējiem, kuri vēlās izvērst savu darbību citā ES dalībvalstī. Tāpat EK nāks klajā ar regulējuma priekšlikumu, lai novērstu regulatīvos šķēršļus, piemēram, attiecībā uz juridisko formu un kapitāldaļu prasībām, kā arī daudznozaru ierobežojumiem attiecībā uz galvenajiem biznesa pakalpojumiem un, kur tas būs nepieciešamas, attiecībā uz organizatoriskām prasībām būvniecības jomā, un šis regulējuma priekšlikums iespējams tiks saistīts ar *pakalpojumu pases* iniciatīvu. EK plāno arī turpmāk uzlabot profesionālo pakalpojumu pieejamību nacionālā un ES līmenī, izdodot periodiskas vadlīnijas ar nepieciešamajām reformām konkrētām dalībvalstīm, lai novērstu nepamatotas prasības. Papildus EK piedāvās analītisku ietvaru, kas varētu tikt lietots, lai pārskatītu esošo vai jaunu regulējumu.

Ministri ir aicināti apmainīties viedokļiem un diskutēt par sekojošiem jautājumiem:

1. *Kā iniciatīva ieviest pakalpojumu pases var tikt attīstīta un kāda informācija tajā ir jāietver, lai palīdzētu uzņēmumiem pārrobežu pakalpojumu sniegšanā, īpaši prioritārajos sektoros (profesionālo pakalpojumu un būvniecības jomā)? Kā pakalpojumu pases papildus administratīvai vienkāršošanai varētu tikt izmantotas, lai samazinātu citas administratīvās barjeras Vienotā tirgus stratēģijas ietvarā un veicināt savstarpējā atzīšanas principa attīstīšanā?*
2. *Kādā veidā Vienotā tirgus stratēģijā ietvertais analītiskais ietvars ir jāveido, lai stiprinātu vienoto pakalpojumu tirgu un samazinātu barjeru nesamērīgumu? Kas varētu palīdzēt novērtēt prasību samērīgumu jūsu valstī un stiprināt labāka regulējuma principu ieviešanu?*

**Latvijas nostāja:**

Latvijai ir svarīgi, ka tiek piemērota likumdošana, kas noteiktu izpildāmās prasības savstarpēji saskaņotām veidlapām (nevis radīts tikai administratīvs instruments), kas radītu mehānismu, lai nodrošinātu tiešu pieeju pārrobežu tirgiem pakalpojumu sniedzējiem. Jo īpaši tādu regulējumu, kas atvieglotu būvniecības un profesionālo pakalpojumu brīvu apriti viscaur ES. Tāpat Latvija atbalsta “pakalpojumu pasu” ieviešanu un “tikai vienreiz” (*once-only*) informācijas iesniegšanas principa iedzīvināšanu pakalpojumu jomā, nosakot, ka valsts pārvaldes iestādes atkārtoti izmanto to rīcībā jau esošo informāciju par iedzīvotājiem vai uzņēmumiem, neveicot jaunu informācijas pieprasījumu, kā arī „digitāls pēc noklusējuma” (*digital by default*) principu, atvērto datu un citus principus, kas veicina efektīvu e-pārvaldi

Latvijai ir svarīgi, lai nepieciešamības gadījumā, uzņēmējiem tiktu nodrošināta maksimāli vienkāršas komunikācijas iespējas ar citu ES dalībvalstu atbildīgajām iestādēm, tomēr “pakalpojumu pasu” ieviešana nedrīkst radīt papildus administratīvo slogu.

Latvija uzskata, ka ir nepieciešama vienotā pakalpojumu tirgus stiprināšana, kas dotu vienlīdzīgas iespējas visiem uzņēmumiem, ieskaitot MVU, kas nozīmē būtisku atšķirīgo prasību harmonizāciju prioritārajos sektoros un automātisku savstarpējā atzīšanas principa ieviešanu. “Pakalpojumu pasu” ieviešana būtu būtisks solis savstarpējās atdzīšanas principa iedzīvināšanai attiecībā uz pakalpojumu tirgu.

Likums Par reglamentētajām profesijām un profesionālās kvalifikācijas atzīšanu nosaka reglamentētās profesijas, kā arī pamatprasības izglītībai un profesionālajai kvalifikācijai darbībai tajās. Latvijā ir vairāk nekā 200 profesiju, kuras ir reglamentētas direktīvu 2005/36/EK, 89/48/EEK un 92/51/EEK ietvaros.

Latvija ir piedalījusies EK organizētajā reglamentēto profesiju savstarpējā izvērtēšanas uzdevumā un secinājusi, ka reglamentēto profesiju skaits Latvijā ir atbilstošs aktuālajām valsts ekonomiskās un sociālās attīstības vajadzībām. Vienlaikus Latvija augstu novērtē EK centienus novērst nesamērīgu prasību ieviešanu un pastāvēšanu, piedāvājot sagatavot konkrētu metodoloģiju visaptverošam proporcionalitātes izvērtējamam (*analytical framework*).

**5. Darba pusdienas: Sadarbības ekonomikas potenciāla apgūšana**

Konkurētspējas ministru darba pusdienām Nīderlandes prezidentūra ir sagatavojusi fona dokumentu, iezīmējot tajā trīs konceptuālus diskusiju virzienus par sadarbības ekonomikas jautājumu.

Sadarbības ekonomika šobrīd piedzīvo ievērojamu attīstību, jo tā ļauj efektīvāk izmantot līdz šim pilnībā neizmantotos dažāda veida resursus. Šī ir lieliska iespēja veicināt arī nodarbinātību, bet patērētājiem sniedz lielākas izvēles iespējas, zemākas cenas un pakalpojumu pieejamību. Sadarbības ekonomika strauji attīstās tādos sektoros kā transports (piemēram, automašīnu koplietošanas pakalpojumi) un mājokļi (piemēram, privātpersonām piederošo brīvo istabu iznomāšana tūristiem). Tāpat dažādi sadarbības ekonomikas modeļi tiek izmantoti inovatīvā uzņēmējdarbībā, par pamatu lielākoties izmantojot interneta platformas. Šo attīstību virza papildus pievienotā vērtība, ko rada šobrīd nepietiekami izmantoti īpašumi un prasmes.

Vienlaikus šādas aktivitātes rada jaunus izaicinājumus. Piemēram, valstīm jāturpina nodrošināt tādu sabiedrības interešu aizstāvību kā preču un pakalpojumu drošums, veselības aizsardzība un atbilstoši darba apstākļi. Taču līdzšinējais regulējums attiecībā uz individuālu rīcību un uzņēmējdarbību ir sarežģīti piemērojams jaunām sadarbības ekonomikas formām. Tāpat parādās nepieciešamība pēc skaidriem noteikumiem tādām aktivitātēm, kur tradicionālie uzņēmējdarbības sektori saskaras ar konkurenci no sadarbības ekonomikas sektoriem.

Vienlaikus pastāv grūtības skaidri definēt sadarbības ekonomikā ietvertās aktivitātes. Jo īpaši tāpēc, ka tās bieži raksturo nomas un aizņemšanās attiecības. Taču šis aspekts rada jautājumus par to, kāda likumdošana uz konkrēto darbību ir attiecināma. Tai skaitā jautājumā, kurš, piemēram, ir atbildīgs par negadījumu, kurā ietverts kopīpašums. Tāpat ir būtiski runāt par jautājumiem, kas šādos gadījumos ir uzskatāma par robežu starp privātpersonu un uzņēmēju. Attiecīgi nepieciešams spriest par likumdošanas pilnveidošanu, lai ieviestu skaidrību attiecībā uz sadarbības ekonomiku. Atbilstoša likumdošana ne vien nodrošinātu sabiedrības interešu aizsardzību, bet arī ļautu šiem sektoriem veiksmīgāk attīstīties.

Tāpēc svarīgi ir likumdošanā līdzsvarot vajadzību pēc samērīga regulējuma, sabiedrisko interešu aizsardzības un vienlīdzīgiem nosacījumiem iesaistītajām pusēm. Nīderlandes prezidentūra aicina izmantot strukturētu pieeju likumdošanas izmaiņu nepieciešamības novērtēšanai.

Lai veicinātu struktūru diskusiju, ir sagatavoti trīs diskusiju jautājumi:

1. *Ekonomiskais potenciāls: Kāds jūsuprāt ir sadarbības ekonomikas potenciāls ilgtspējīgai izaugsmei un kādās jomās?*
2. *Izaicinājumi: Kādiem sadarbības ekonomikas apsvērumiem un riskiem nepieciešams pievērsties, un kādā līmenī (vietējā, nacionālā, Eiropas) tie būtu jārisina?*
3. *Politikas, kas paredzētas sadarbības ekonomikai: Kā mēs varam risināt šos izaicinājumus? Kā mēs varam mācīties no citu pieredzes un rīkoties saskaņotāk? Kāda loma Eiropas dienaskārtībai būtu jāspēlē attiecībā uz sadarbības ekonomiku?*

**Latvijas nostāja:**

Sadarbības jeb dalīšanās ekonomika ir fenomens, kurš, pateicoties straujajai interneta un viedierīču izplatībai, ir neatņemama šodienas realitāte ar tendenci paplašināties. Turklāt sadarbības ekonomika ir radījusi līdz šim nebijušus biznesa modeļus, kā arī būtiski mainījusi patērētāju uzvedību. Šobrīd redzam, ka arī Latvijā parādās jauni biznesa modeļi, kas balstīti uz sadarbības ekonomikas principiem, t.i. – nodrošinot klientiem iespēju piekļūt precēm un pakalpojumiem, tos neiegādājoties savā īpašumā.

Viens no izaicinājumiem sadarbības ekonomikas modelī ir jautājums par patērētāju aizsardzību. Jāņem vērā, ka atšķirībā no klasiskas iznomāšanas vai izīrēšanas, kur starpnieks ir uzņēmums, kuram pieder aktīvs, kas tie iznomāts, sadarbības ekonomikas modelī tiek izmantotas programmas un aplikācijas, kas savieno aktīva īpašnieku ar citām personām, kas vēlas izmantot šo preci vai pakalpojumu. Šāds modelis rada neskaidrību par to, kurš uzņemas atbildību par preces vai pakalpojuma drošību. Ņemot vērā, ka sadarbības ekonomika pieļauj pārrobežu preču un pakalpojumu izmantošanu, uzskatām, ka nepieciešams attīstīt vienotu ES līmeņa pieeju.

Latvijā šobrīd jau sekmīgi darbojas vairākas sadarbības ekonomikas piemēri: [www.gettable.lv](http://www.gettable.lv); fabula.im/lv; [www.monea.lv](http://www.monea.lv); www.autolevi.lv u.c.

Papildus aktuāls ir jautājums par to, kā un vai dalīšanās ekonomika un tās ietvaros attīstītie biznesa modeļi atbilst esošai nodokļu politikai, kā arī konkurences politikai. Piemēram, uzņēmumiem piemērotajiem nodokļiem ir jārada vienlīdzīgas iespējas visiem konkurentiem. Savukārt, ja preces vai pakalpojumi, kas tiek piedāvāti, balstoties uz sadarbības ekonomikas modeli, netiek aplikti ar nodokļiem, šāda situācija var radīt tirgus kropļojumus, samazinot ekonomisko izaugsmi.

Kopumā Latvijai ir svarīgi, lai sadarbības/dalīšanās ekonomikas ietvaros netiktu mazināts sabiedrības drošības un veselības līmenis, kā arī netiku veicināta ēnu ekonomika.

Vienlaikus, sadarbības ekonomikā viennozīmīgi ir saskatāmi pozitīvi ekonomiskie ieguvumi, jo ar tās palīdzību ir iespējams apmierināt sabiedrības vajadzībās daudz ērtākā un efektīvākā veidā, turklāt izmaksu ziņā ir iespējams būtiski ietaupīt, kā arī tiek taupīti resursi, tādēļ sadarbības ekonomikas attīstīšana veicina ekoloģiski ilgtspējīgu attīstību. Tā kā sadarbības ekonomikas ietvaros var tikt pagarināts produktu dzīves cikls un veicināta to atkārtota izmantošana, uzskatām, ka šis jautājums būtu vērtējams arī Aprites ekonomikas pakotnes (*Circular Economy Package*) ietvaros.

Esam ieinteresēti, ka ES līmenī tiek apkopota informācija par esošajiem sadarbības ekonomikas biznesa modeļu piemēriem, t.sk. dalībvalstu valdību, ieinteresēto nozares partneru vai NVO īstenotās iniciatīvas sadarbības ekonomikas attīstīšanā. Pozitīvi vērtējam un atbalstām EK vadlīniju (*guidelines*) izstrādi, kas saturēs vienotu ES pieeju un nostāju (t.sk. esošā ES līmeņa regulējuma atbilstības un piemērotības novērtējumu) attiecībā uz strauji augošajiem globālajiem uzņēmumiem, kuru biznesa modelis balstīts uz sadarbības ekonomikas pieeju (piemēram, Uber un Airbnb). Šādas vadlīnijas radītu skaidrus nosacījumus ne vien valstu valdībām, bet arī jaunajiem vai esošajiem uzņēmumiem, kas savu uzņēmējdarbību grasās balstīt uz sadarbības ekonomikas biznesa modeļiem. ES savā pieejā jānodrošina, ka šie uzņēmumi veidojas, attīstās un arī paliek ES, līdz ar to būtiski pievērst uzmanību globālās konkurences aspektiem.

**6. Latvijas delegācijas sastāvs**

Delegācijas vadītājs: **D.Reizniece-Ozola**, ekonomikas ministre.

Delegācijas dalībnieki: **G.Ābele**, ekonomikas ministres biroja vadītājs - padomnieks;

**E.Branta,** ekonomikas ministres padomniece.

Iesniedzējs: Ekonomikas ministrs D.Reizniece-Ozola

Vīza: valsts sekretārs R. Beinarovičs

22.01.2016.

3362

Māra Rone tel. 67013265

Mara.Rone@em.gov.lv

1. The digital transformation of industry. How important is it? Who are the winners? What must be done now? A European study by the Federation of German Industries (BDI) and conducted by Roland Berger Strategy Consultants, 2015 https://www.rolandberger.com/media/pdf/Roland\_Berger\_digital\_transformation\_of\_industry\_20150315.pdf [↑](#footnote-ref-1)
2. COM(2015) 192 final [↑](#footnote-ref-2)
3. COM(2015) 550 final [↑](#footnote-ref-3)
4. Flash Eurobarometer 413 “Companies engaged in online activities”, 2015, European Commission [↑](#footnote-ref-4)